প্রধানমন্ত্রীরদপ্তর
বিংশতিতম আসিয়ান – ভারত শিখর সম্মেলন এবং অষ্টাদশ পূর্ব এশিয়া শিখর সম্মেলনে প্রধানমন্ত্রীর অংশগ্রহণ
নয়াদিল্লি, ০৭ সেপ্টেম্বর, ২০২৩
প্রধানমন্ত্রী শ্রী নরেন্দ্র মোদী ৭ সেপ্টেম্বর, ২০২৩ তারিখে জাকার্তাতে বিংশতিতম আসিয়ান – ভারত শিখর সম্মেলন এবং অষ্টাদশ পূর্ব এশিয়া শিখর সম্মেলনে যোগ দিয়েছেন।
আসিয়ান – ভারত শীর্ষ সম্মেলনে প্রধানমন্ত্রী, আসিয়ান – ভারত সার্বিক কৌশলগত অংশীদারিত্বকে আরও মজবুত করা এবং এর ভবিষ্যৎ পথ নির্ধারণের বিষয়ে আসিয়ান নেতাদের সঙ্গে আলোচনা করেছেন। তিনি ভারত – প্রশান্ত মহাসাগরীয় অঞ্চলে আসিয়ানের মুখ্য অবস্থানের উপর জোর দেন। ভারত – প্রশান্ত মহাসাগরীয় অঞ্চলে ভারতের উদ্যোগ এবং ঐ অঞ্চলে আসিয়ানের দৃষ্টিভঙ্গীর অভিন্নতা তুলে ধরেন। নির্দিষ্ট সময়ের মধ্যে আসিয়ান – ভারত মুক্ত বাণিজ্য চুক্তির পর্যালোচনা সম্পূর্ণ করার প্রয়োজনীয়তার উপর তিনি জোর দেন।
ডিজিটাল রূপান্তর, বাণিজ্যিক ও অর্থনৈতিক সম্পৃক্ততা, সমসাময়িক চ্যালেঞ্জের মোকাবিলা, নাগরিকদের মধ্যে সংযোগ এবং কৌশলগত অংশীদারিত্বকে গভীরতর করার মতো বিভিন্ন ক্ষেত্রকে নিয়ে ভারত – আসিয়ান সহযোগিতা আরও মজবুত করার লক্ষ্যে প্রধানমন্ত্রী ১২ দফা প্রস্তাব পেশ করেছেন। এগুলি হ’ল –
• বহুপাক্ষিক যোগাযোগ প্রতিষ্ঠিত করা এবং দক্ষিণ – পূর্ব এশিয়া – ভারত – পশ্চিম এশিয়া – ইউরোপের মধ্যে সংযোগ সাধনকারী অর্থনৈতিক করিডর তৈরি করা
• আসিয়ান অংশীদারদের সঙ্গে ভারতের ডিজিটাল জনপরিকাঠামোর পরিসর ভাগ করে নেওয়া
• ডিজিটাল রূপান্তর এবং আর্থিক সংযোগের উপর জোর দিয়ে ডিজিটাল ভবিষ্যতের জন্য আসিয়ান – ভারত তহবিল ঘোষণা করা
• যোগাযোগ বৃদ্ধির লক্ষ্যে জ্ঞান সংক্রান্ত অংশীদার হিসেবে আসিয়ান ও পূর্ব এশিয়ার অর্থনৈতিক ও গবেষণা প্রতিষ্ঠানকে সহায়তার ঘোষণা
• বহুপাক্ষিক মঞ্চে দক্ষিণ গোলার্ধের দেশগুলির বিভিন্ন সমস্যা সম্মিলিতভাবে তুলে ধরা
• ভারতে বিশ্ব স্বাস্থ্য সংস্থা প্রথাগত ওষুধের যে বিশ্বজনীন কেন্দ্র স্থাপন করেছে, তাতে যোগ দিয়ে আসিয়ান দেশগুলিকে আমন্ত্রণ জানানো
• মিশন লাইফ – এ একযোগে কাজ করার আহ্বান জানানো
• জনঔষধি কেন্দ্রের মাধ্যমে সাধারণ মানুষকে সুলভে গুণমানসম্পন্ন ওষুধ প্রদানে ভারতের অভিজ্ঞতা ভাগ করে নেওয়া
• সন্ত্রাসবাদ, সন্ত্রাসে অর্থের যোগান এবং সাইবার ভুয়ো তথ্যের বিরুদ্ধে সম্মিলিত লড়াইয়ের আহ্বান
• দুর্যোগ প্রতিরোধী পরিকাঠামো নির্মাণের জোটে যোগ দিতে আসিয়ান দেশগুলিকে আমন্ত্রণ
• দুর্যোগ মোকাবিলায় সহযোগিতার আহ্বান
• সামুদ্রিক নিরাপত্তা ও সুরক্ষায় সচেতনতা বৃদ্ধিতে সহযোগিতার আহ্বান
সামুদ্রিক সহযোগিতা এবং খাদ্য সুরক্ষা নিয়ে দুটি যৌথ বিবৃতি জারি করা হয়েছে।
ভারত ও আসিয়ানের নেতারা ছাড়াও এই সম্মেলনে টিমর-লেস্টে পর্যবেক্ষক হিসেবে যোগ দিয়েছে।
অষ্টাদশ পূর্ব এশিয়া সম্মেলনে প্রধানমন্ত্রী এই মঞ্চের গুরুত্ব তুলে ধরে একে আরও শক্তিশালী করে তুলতে ভারতের সমর্থন পুনর্ব্যক্ত করেছেন। প্রধানমন্ত্রী আসিয়ান-কেন্দ্রিকতার প্রতি ভারতের সমর্থন ব্যক্ত করেন এবং এক মুক্ত ও নিয়ম-ভিত্তিক ভারত – প্রশান্ত মহাসাগরীয় অঞ্চল সুনিশ্চিত করার আহ্বান জানান।
ভারত – প্রশান্ত মহাসাগরীয় অঞ্চলে ভারত ও আসিয়ানের অভিন্ন দৃষ্টিভঙ্গীর কথা তুলে ধরে প্রধানমন্ত্রী বলেন, কোয়াডের দৃষ্টিভঙ্গীরও কেন্দ্রবিন্দু হ’ল আসিয়ান।
সন্ত্রাসবাদ ও জলবায়ু পরিবর্তনের মতো বিশ্বব্যাপী সমস্যার মোকাবিলায় সুসমন্বিত প্রয়াসের উপর জোর দেন প্রধানমন্ত্রী। খাদ্য ও ওষুধপত্র সহ বিভিন্ন অত্যাবশ্যক সামগ্রী সরবরাহ এবং জ্বালানী সুরক্ষা সুনিশ্চিত করতে একটি প্রাণবন্ত সরবরাহ-শৃঙ্খল গড়ে তোলার লক্ষ্যে সহযোগিতার আহ্বান জানান তিনি। জলবায়ু পরিবর্তনের মোকাবিলায় ভারতের বিভিন্ন উদ্যোগ এবং আইএসএ, সিডিআরই, লাইফ এবং ওএসওডব্লিউওজি – র মতো বিভিন্ন প্রয়াসের কথা তুলে ধরেন প্রধানমন্ত্রী।
আঞ্চলিক ও আন্তর্জাতিক বিভিন্ন বিষয়েও নেতারা মতবিনিময় করেন।
AC/SD/SB
(